62025TJ0069
UNIONIN YLEINEN TUOMIOISTUIN (viides jaosto, viiden tuomarin kokoonpano)
25 päivänä helmikuuta 2026 (
*1
)
Ennakkoratkaisupyyntö – Tulliliitto – Yhteinen tullitariffi – Tariffiluokittelu – Yhdistetty nimikkeistö – Tulkinta – Kahdesta tai useammasta erillisestä aineosasta koostuvien ”sarjoiksi pakattujen tavaroiden” käsite – Asetuksen (ETY) nro 2658/87 liitteessä I olevan VI jakson 3 huomautus
Asiassa T‑69/25,
jossa on kyse SEUT 267 artiklaan perustuvasta ennakkoratkaisupyynnöstä, jonka Bundesfinanzhof (liittovaltion ylin verotuomioistuin, Saksa) on esittänyt 12.11.2024 tekemällään päätöksellä, joka on saapunut unionin tuomioistuimeen 15.1.2025, saadakseen ennakkoratkaisun asiassa
A GmbH
vastaan
Hauptzollamt C,
UNIONIN YLEINEN TUOMIOISTUIN (viides jaosto, viiden tuomarin kokoonpano)
toimien kokoonpanossa: jaoston puheenjohtaja M. Sampol Pucurull sekä tuomarit T. Pynnä, J. Laitenberger, M. Stancu ja W. Valasidis (esittelevä tuomari),
julkisasiamies: J. Martín y Pérez de Nanclares,
kirjaaja: V. Di Bucci,
ottaen huomioon, että unionin tuomioistuin on 30.1.2025 siirtänyt ennakkoratkaisupyynnön unionin yleiselle tuomioistuimelle Euroopan unionin tuomioistuimen perussäännön 50 b artiklan kolmannen kohdan mukaisesti,
ottaen huomioon, että asia koskee Euroopan unionin tuomioistuimen perussäännön 50 b artiklan ensimmäisen kohdan d alakohdassa tarkoitettua alaa ja että asiaan ei liity kyseisen perussäännön 50 b artiklan toisessa kohdassa tarkoitettuja tulkintaa koskevia itsenäisiä kysymyksiä,
ottaen huomioon asian käsittelyn kirjallisessa vaiheessa esitetyn,
ottaen huomioon huomautukset, jotka sille ovat esittäneet
–
A GmbH, edustajinaan johtaja P. Kalski ja R. Schwerin, Rechtsanwalt,
–
Euroopan komissio, asiamiehinään A. Demeneix ja B. Eggers,
päätettyään julkisasiamiestä kuultuaan ratkaista asian ilman ratkaisuehdotusta,
on antanut seuraavan
tuomion
1
Ennakkoratkaisupyyntö koskee tariffi- ja tilastonimikkeistöstä ja yhteisestä tullitariffista 23.7.1987 annetun neuvoston asetuksen (ETY) N:o 2658/87 (EYVL 1987, L 256, s. 1) liitteessä I, sellaisena kuin se on muutettuna 16.10.2014 annetulla komission täytäntöönpanoasetuksella (EU) N:o 1101/2014 (EUVL 2014, L 312, s. 1), olevan yhdistetyn nimikkeistön ja erityisesti kyseisessä liitteessä olevan VI jakson 3 huomautuksessa tarkoitetun käsitteen ”tavarat pakattuina sarjoiksi” tulkintaa.
2
Tämä pyyntö on esitetty asiassa, jossa vastakkain ovat Saksan oikeuden mukaan perustettu yhtiö A GmbH ja Hauptzollamt C (päätullitoimipaikka C, Saksa) ja joka koskee sellaiset kapselit käsittävän järjestelmän tariffiluokittelua, jotka sisältävät hopeaseosjauhetta ja nestemäistä elohopeaa, jotka on tarkoitettu sekoitettaviksi keskenään hopea-amalgaamista tehtyjen hampaantäytteiden valmistamiseksi.
Asiaa koskevat oikeussäännöt
Kansainvälinen oikeus
3
Harmonoidun (ts. harmonisoidun) tavarankuvaus- ja koodausjärjestelmän (jäljempänä harmonoitu järjestelmä) on laatinut Tulliyhteistyöneuvosto, josta on tullut Maailman tullijärjestö ja joka perustettiin Tulliyhteistyöneuvoston perustamista koskevalla, Brysselissä 15.12.1950 allekirjoitetulla yleissopimuksella. Harmonoitu järjestelmä on otettu käyttöön harmonisoitua tavarankuvaus- ja ‑koodausjärjestelmää koskevalla 14.6.1983 Brysselissä allekirjoitetulla kansainvälisellä yleissopimuksella (Yhdistyneiden kansakuntien sopimussarja, nide 1503, s. 4, nro 25910 (1988)), joka on 24.6.1986 tehdyn siihen liittyvän muutospöytäkirjan kanssa hyväksytty Euroopan talousyhteisön puolesta 7.4.1987 tehdyllä neuvoston päätöksellä 87/369/ETY (EYVL 1987, L 198, s. 1) (jäljempänä harmonoitua järjestelmää koskeva yleissopimus).
4
Maailman tullijärjestö hyväksyy harmonoitua järjestelmää koskevan yleissopimuksen 8 artiklassa määrättyjen edellytysten mukaisesti harmonoidun järjestelmän komitean laatimat nimikkeistön selitykset ja tariffointisuositukset.
5
Harmonoidun järjestelmän selitysten VI jaksoa koskevien yleisohjeiden, sellaisina kuin niitä sovelletaan pääasiassa, 3 huomautuksen sanamuoto on seuraava:
”Tämä huomautus käsittelee sarjoiksi pakattujen tavaroiden luokittelua; tällaiset sarjat koostuvat kahdesta tai useammasta erillisestä aineosasta, joista jotkut tai kaikki kuuluvat VI jaksoon. Kuitenkin tämä huomautus rajoittuu vain sellaisiin sarjoihin, joiden aineosat on tarkoitettu sekoitettaviksi keskenään VI tai VII jakson tuotteen aikaansaamiseksi. Tällaiset sarjat luokitellaan samaan nimikkeeseen kuin tämä tuote, edellyttäen että aineosat täyttävät huomautuksen a–c kohtien ehdot.
Esimerkkejä tällaisista tavaroista sarjoina ovat nimikkeen 30.06 hammassementit ja muut hampaantäytteet, eräät nimikkeiden 32.08–32.10 lakat ja maalit ja nimikkeen 32.14 täyte- yms. tahnat. – –
On huomattava, että tämän osan huomautusta 3 ei sovelleta tavaroihin pakattuina sarjoiksi, jotka koostuvat kahdesta tai useammasta erillisestä aineosasta, joista jotkut tai kaikki kuuluvat VI jaksoon, mutta jotka on tarkoitettu käytettäviksi perättäisesti ilman että niitä edeltäkäsin sekoitetaan, vaan tällaiset vähittäismyyntipakkauksissa olevat tavarat luokitellaan tulkintasääntöjä (tavallisesti sääntöä 3 b) soveltaen. Jos tavarat eivät ole vähittäismyyntipakkauksissa, aineosat luokitellaan erikseen.”
Unionin oikeus
Yhdistetty nimikkeistö
6
Euroopan unioniin tuotujen tavaroiden tulliluokittelua säännellään yhdistetyssä nimikkeistössä. Yhdistetty nimikkeistö perustuu harmonoituun järjestelmään. Yhdistetyssä nimikkeistössä käytetään harmonoidun järjestelmän mukaisia nimikkeitä ja kuusinumeroisia alanimikkeitä, ja ainoastaan seitsemäs ja kahdeksas numero ovat sen omia alajaotteluja.
7
Asetuksen N:o 2658/87 12 artiklan 1 kohdan mukaan Euroopan komissio antaa vuosittain asetuksen, johon sisältyvät yhdistetyn nimikkeistön täydellinen toisinto Euroopan unionin neuvoston tai komission toteuttamien toimenpiteiden mukaisena sekä tullien määrät. Tällaista asetusta sovelletaan seuraavan vuoden tammikuun 1. päivästä alkaen.
8
Unionin yleisen tuomioistuimen hallussa olevasta asiakirja-aineistosta käy ilmi, että pääasiassa sovellettava yhdistetyn nimikkeistön versio on täytäntöönpanoasetuksen N:o 1101/2014 mukainen versio, jolla muutettiin yhdistettyä nimikkeistöä 1.1.2015 lukien.
9
Täytäntöönpanoasetuksen N:o 1101/2014 liitteessä I olevan ensimmäisen osan I osaston A osassa olevissa yhdistetyn nimikkeistön yleisissä tulkintasäännöissä todetaan seuraavaa:
”1. Nimikkeistön jaksojen, ryhmien tai alaryhmien otsikot ovat ainoastaan ohjeellisia; oikeudellisesti luokittelu määräytyy nimikkeiden sekä asianomaisten jaksojen tai ryhmien huomautusten sanamuodon mukaisesti ja, jollei näistä nimikkeistä ja huomautuksista muuta johdu, seuraavien sääntöjen mukaisesti.
– –
3. Jos tavarat 2 säännön b alakohdan mukaan tai muutoin olisi luokiteltava kahteen tai useampaan nimikkeeseen, ne luokitellaan seuraavasti.
a)
Tavaran kuvaukseltaan yksityiskohtaisinta nimikettä on sovellettava ennen yleisempiä nimikkeitä. Jos kuitenkin kahdessa tai useammassa nimikkeessä kussakin tarkoitetaan ainoastaan osaa sekoitettujen tai kokoonpantujen tavaroiden sisältämistä aineista tai ainoastaan osaa vähittäismyyntiä varten pakattujen sarjojen sisältämistä tavaroista, näitä sekoitetun tai kokoonpannun tavaran nimikkeitä on pidettävä yhtä yksityiskohtaisina, vaikka tavara kuvattaisiin jossakin niistä täydellisemmin tai täsmällisemmin.
b)
Jos sekoitettuja, eri aineista koostuvia tai eri tavaroista kokoonpantuja tavaroita ja vähittäismyyntiä varten pakattujen sarjojen sisältämiä tavaroita ei voida luokitella 3 säännön a alakohdan mukaan, ne luokitellaan sen aineen tai tavaran mukaan, joka antaa tavaroille niiden olennaisen luonteen, jos tällaista perustetta voidaan soveltaa.
– –”
10
Yhdistetyn nimikkeistön toiseen osaan, jonka otsikko on ”Tullitaulukko”, kuuluu VI jakso, jonka otsikko on ”Kemianteollisuuden ja siihen liittyvän teollisuuden tuotteet”.
11
Yhdistetyn nimikkeistön VI jakson 1 huomautuksen B alakohdassa säädetään, että ”ellei A alakohdasta muuta johdu, nimikkeen 2843, 2846 tai 2852 määritelmää vastaavat tuotteet luokitellaan näihin nimikkeisiin eikä mihinkään muuhun tämän jakson nimikkeeseen.”
12
Yhdistetyn nimikkeistön VI jakson 2 huomautus kuuluu seuraavasti:
”Ellei 1 huomautuksesta muuta johdu, tuotteet, jotka kuuluvat nimikkeisiin 3004, 3005, 3006, 3212, 3303, 3304, 3305, 3306, 3307, 3506, 3707 tai 3808 sillä perusteella, että ne ovat annostettuina tai vähittäismyyntipakkauksissa, luokitellaan näihin nimikkeisiin eikä mihinkään muuhun nimikkeistön nimikkeeseen.”
13
Yhdistetyn nimikkeistön VI jakson 3 huomautuksen sanamuoto on seuraava:
”Tavarat pakattuina sarjoiksi, jotka koostuvat kahdesta tai useammasta erillisestä aineosasta, joista jotkut tai kaikki kuuluvat tähän jaksoon ja jotka on tarkoitettu sekoitettaviksi keskenään VI tai VII jakson tuotteen aikaansaamiseksi, luokitellaan tälle tuotteelle sopivaan nimikkeeseen, jos:
a)
aineosien pakkaustavasta käy selvästi ilmi, että ne on tarkoitettu käytettäviksi yhdessä ilman uudelleenpakkaamista;
b)
aineosat esitetään tullille yhdessä;
c)
aineosat voidaan todeta toisiaan täydentäviksi joko luonteeltaan tai sen perusteella, millaisina määrinä ne ovat suhteessa toisiinsa.”
14
Kyseinen jakso sisältää yhdistetyn nimikkeistön 28 ryhmän, jonka otsikko on ”Kemialliset alkuaineet ja epäorgaaniset yhdisteet; jalometallien, harvinaisten maametallien, radioaktiivisten alkuaineiden ja isotooppien orgaaniset ja epäorgaaniset yhdisteet”, ja yhdistetyn nimikkeistön 30 ryhmän, jonka otsikko puolestaan on ”Farmaseuttiset tuotteet”.
15
Yhdistetyn nimikkeistön 28 ryhmä sisältää nimikkeen 2805, jonka otsikko on ”Alkali- ja maa-alkalimetallit; harvinaiset maametallit, skandium ja yttrium, myös näiden aineiden keskinäiset seokset ja lejeeringit; elohopea”.
16
Yhdistetyn nimikkeistön 28 ryhmä sisältää myös nimikkeen 2843, jonka otsikko vastaa seuraavaa taulukkoa:
2843
Kolloidiset jalometallit; jalometallien epäorgaaniset tai orgaaniset yhdisteet, myös kemiallisesti määrittelemättömät; jalometallien amalgaamat
[– –]
[– –]
[– –]
[– –]
2843 90
– muut yhdisteet; amalgaamat:
2843 90 10
– – amalgaamat
5,3
–
17
Yhdistetyn nimikkeistön 30 ryhmän 4 huomautus kuuluu seuraavasti:
”Nimikkeeseen 3006 kuuluvat ainoastaan seuraavat tuotteet, jotka luokitellaan nimenomaan tähän nimikkeeseen eikä mihinkään muuhun nimikkeistön nimikkeeseen:
– –
f)
hammassementit ja muut hampaantäytteet; luusementit;
– –”
18
Yhdistetyn nimikkeistön 30 ryhmään kuuluu nimike 3006, jonka otsikko on ”Tämän ryhmän 4 huomautuksessa tarkoitetut farmaseuttiset valmisteet”. Alanimikkeen 30064000 otsikko on ”hammassementit ja muut hampaantäytteet; luusementit”.
Ohjeet
19
Vähittäismyyntiä varten sarjoiksi pakattujen tavaroiden luokittelemista yhdistettyyn nimikkeistöön koskevissa ohjeissa (EUVL 2013, C 105, s. 1; jäljempänä ohjeet) todetaan muun muassa seuraavaa:
”Tätä sääntöä [yhdistetyn nimikkeistön 3 yleisen tulkintasäännön b alakohtaa] sovellettaessa ilmaisun ’vähittäismyyntiä varten sarjoiksi pakatut tavarat’ on katsottava tarkoittavan tavaroita, jotka
a)
koostuvat vähintään kahdesta erilaisesta, eri nimikkeisiin luokiteltavasta tavarasta;
b)
koostuvat tuotteista tai tavaroista, jotka on pakattu yhteen tiettyä tarvetta varten tai jonkin erityisen toiminnan suorittamista varten; ja
c)
on pakattu sellaisella tavalla, että ne soveltuvat myytäväksi suoraan kuluttajille ilman uudelleenpakkausta (esim. laatikoihin, rasioihin tai pohjalevylle).
– –
Kaikkien edellä mainittujen edellytysten on täytyttävä.
Edellä mainittuja sääntöjä ei sovelleta 1 ja 6 yleisen tulkintasäännön mukaisesti luokiteltaviin ’sarjoihin’, kun ilmaisu ’sarja’ esiintyy CN-koodin tavaran kuvauksessa, esimerkiksi:
– –
tai erityisten määräysten nojalla, esimerkiksi:
– VI jakson 3 huomautus
– –”
Pääasia ja ennakkoratkaisukysymys
20
Pääasian valittaja A haki syyskuussa 2015 päätullitoimipaikka C:ltä sitovaa tariffitietoa kapselijärjestelmälle, jonka kaksi komponenttia – metalliseosjauhe ja nestemäinen elohopea – ovat erillisissä kammioissa. Ennakkoratkaisupyynnön esittämistä koskevasta päätöksestä ilmenee, että kammioita ei voida erottaa toisistaan kyseiset kammiot sisältävää kapselia rikkomatta. Kammioiden erottaminen toisistaan johtaa näet välittömästi komponenttien sekoittumiseen keskenään niitä erottavan esteen vaurioitumisen vuoksi. Kapselit on pakattu käyttöohjeineen vähittäismyyntiin tarkoitettuina kappalemäärinä. Käyttötarkoitus on sellainen, että kapseleiden sisällöstä voidaan hammaslääkäriklinikalla sekoittaa pienten koneiden avulla yksinkertaisena työvaiheena yhteen hampaantäytteeseen tarvittava annos käyttövalmista hopea-amalgaamia.
21
Päätullitoimipaikka C ei luokitellut 5.11.2015 antamassaan sitovassa tariffitiedossa pääasiassa kyseessä olevaa kapselijärjestelmää yhdistetyn tullinimikkeistön alanimikkeeseen 30064000, johon sovelletaan 0 prosentin tullia, kuten A oli hakenut, vaan yhdistetyn nimikkeistön alanimikkeeseen 28439010, johon sovelletaan 5,3 prosentin tullia.
22
A teki oikaisuvaatimuksen päätullitoimipaikka C:n päätöksestä.
23
A teki oikaisuvaatimuksensa hylkäävästä päätöksestä valituksen Finanzgerichtiiin (verotuomioistuin, Saksa), joka hylkäsi valituksen. Finanzgericht totesi, että kyseessä oleva tuote kuului yhdistetyn nimikkeistön nimikkeeseen 2843 eikä nimikkeeseen 3006 sillä perusteella, että kyseinen tuote on pakattu sarjaksi yhdistetyn nimikkeistön VI jakson 3 huomautuksessa tarkoitetulla tavalla.
24
A teki Finanzgerichtin tuomiosta Revision-valituksen Bundesfinanzhofiin (liittovaltion ylin verotuomioistuin, Saksa), joka on ennakkoratkaisua pyytänyt tuomioistuin.
25
Ennakkoratkaisua pyytänyt tuomioistuin katsoo, että pääasian ratkaisu riippuu siitä, voiko kyseessä oleva tuote olla yhdistetyn nimikkeistön VI jakson 3 huomautuksessa tarkoitettu ”sarja”. Jos näin on, kyseisen tuomioistuimen mukaan tariffiluokittelu on tehtävä mainittujen kahden komponentin sekoittamisesta keskenään peräisin olevan tuotteen perusteella. Mainittu tuomioistuin katsoo, että tämä lopputuote kuuluu yhdistetyn nimikkeistön nimikkeeseen 2843, jolla on etusija nimikkeeseen 3006 nähden. Ennakkoratkaisua pyytänyt tuomioistuin katsoo, että jos sitä vastoin kyseessä ei ole yhdistetyn nimikkeistön VI jakson 3 huomautuksessa tarkoitettu sarja, sekoittamisen tuloksena syntyvä lopputuote ei ole ratkaiseva luokittelun kannalta. Kyseisen tuomioistuimen mukaan kapselijärjestelmä ei tällöin kuuluisi yhdistetyn nimikkeistön alanimikkeeseen 28439010 vaan alanimikkeeseen 30064000, koska metalliseosjauhe ja elohopea eivät vielä muodosta amalgaamia.
26
Ennakkoratkaisua pyytänyt tuomioistuin pohtii aluksi, onko yhdistetyn nimikkeistön VI jakson 3 huomautuksessa tarkoitettua käsitettä ”tavarat pakattuina sarjoiksi” tulkittava erillään yhdistetyn nimikkeistön yleisten tulkintasääntöjen 3 säännön b alakohdassa olevasta käsitteestä ”vähittäismyyntiä varten pakattujen sarjojen sisältämät tavarat”, sellaisena kuin sitä on täsmennetty ohjeissa. Kyseinen tuomioistuin pohtii erityisesti, sovelletaanko ohjeissa asetettua vaatimusta, jonka mukaan sarjan on koostuttava kahdesta tai useammasta erillisestä tai erotettavissa olevasta tavarasta, myös yhdistetyn nimikkeistön VI jakson 3 huomautuksessa tarkoitettuun sarjan käsitteeseen. Mainittu tuomioistuin toteaa, että pääasiassa esiin noussut oikeuskysymys on erotettava siitä oikeuskysymyksestä, jonka unionin tuomioistuin ratkaisi 10.3.2016 antamassaan tuomiossa VAD ja van Aert (C‑499/14, EU:C:2016:155), jossa oli kyse yhdistetyn nimikkeistön yleisten tulkintasääntöjen 3 säännön b alakohdassa tarkoitetun käsitteen ”tavaroiden sarja” tulkinnasta.
27
Ennakkoratkaisua pyytänyt tuomioistuin pohtii seuraavaksi, merkitseekö yhdistetyn nimikkeistön VI jakson 3 huomautuksen b alakohdassa asetettu edellytys aineosien esittämisestä tullille yhdessä sitä, että yksittäiset aineosat voidaan esittää tullille erikseen.
28
Ennakkoratkaisua pyytäneen tuomioistuimen mukaan lopuksi nousee esiin myös kysymys siitä, merkitseekö se, että ilmaisua ”einige” (jotkut) käytetään yhdistetyn nimikkeistön VI jakson 3 huomautuksen saksankielisessä versiossa monikossa, sitä, että tuotteen sisältäessä kaksi toisistaan erillistä aineosaa kummankin aineosan on välttämättä kuuluttava VI jaksoon, vai riittääkö, että ainoastaan toinen aineosista kuuluu kyseiseen jaksoon.
29
Tässä tilanteessa Bundesfinanzhof on päättänyt lykätä asian käsittelyä ja esittää unionin tuomioistuimelle seuraavan ennakkoratkaisukysymyksen:
”Sisältyvätkö yhdistetyn nimikkeistön VI jakson 3 huomautuksessa tarkoitettuun käsitteeseen ’tavarat pakattuina sarjoiksi’ kapselijärjestelmät, joissa hopea-amalgaamista valmistettavien hampaantäytteiden sekoittamiseen käytettävät kaksi komponenttia – metalliseosjauhe ja nestemäinen elohopea – ovat erillisissä kammioissa, joita ei voida erottaa toisistaan kapselia rikkomatta?”
Ennakkoratkaisukysymyksen tarkastelu
30
Ennakkoratkaisua pyytänyt tuomioistuin tiedustelee kysymyksellään, onko yhdistetyn nimikkeistön VI jakson 3 huomautuksessa tarkoitettua käsitettä ”sarja” tulkittava siten, että se kattaa kapselijärjestelmät, joissa hopea-amalgaamista tehtyjen hampaantäytteiden sekoittamiseksi käytettävät kaksi komponenttia – hopeaseosjauhe ja nestemäinen elohopea – ovat erillisissä kammioissa, joita ei voida erottaa toisistaan kammiot sisältävää kapselia rikkomatta.
31
Tähän kysymykseen vastaamiseksi on ensiksi selvitettävä, onko yhdistetyn nimikkeistön VI jakson 3 huomautuksessa tarkoitettua käsitettä ”tavarat pakattuina sarjoiksi” tulkittava eri tavoin kuin yhdistetyn nimikkeistön yleisten tulkintasääntöjen 3 säännön b alakohdassa tarkoitettua käsitettä ”vähittäismyyntiä varten pakattujen sarjojen sisältämät tavarat”, sellaisena kuin sitä on täsmennetty ohjeissa.
32
Tältä osin on yhtäältä todettava, ettei yhdistetyssä nimikkeistössä eikä yhdistetyn nimikkeistön selittävissä huomautuksissa määritellä yhdistetyn nimikkeistön VI jakson 3 huomautuksessa olevaa käsitettä ”tavarat pakattuina sarjoiksi”.
33
Toisaalta on todettava, että sovellettaessa yhdistetyn nimikkeistön VI jakson 3 huomautusta tuotteiden tariffiluokittelu määritetään aineosien, jotka kuuluvat joko kokonaan tai osittain yhdistetyn nimikkeistön VI jaksoon, sekoittamisen tuloksena syntyvän tuotteen eikä kyseisille tuotteille niiden olennaisen luonteen antavan aineosan perusteella. Yhdistetyn nimikkeistön VI jakson 3 huomautus on siten erityinen määräys, jossa vahvistetaan sen omat soveltamisedellytykset, jotka ovat erillisiä yhdistetyn nimikkeistön yleisten tulkintasääntöjen 3 säännön b alakohdassa asetettuihin soveltamisedellytyksiin nähden. Kyseinen 3 huomautus saa erityissääntönä etusijan suhteessa yhdistetyn nimikkeistön yleisten tulkintasääntöjen 3 säännön b alakohtaan (ks. edellä 9 kohta).
34
Tämä päätelmä yhdistetyn nimikkeistön VI jakson 3 huomautuksessa tarkoitetun käsitteen ”tavarat pakattuina sarjoiksi” itsenäisyydestä vahvistetaan ohjeissa, joissa todetaan nimenomaisesti, että yhdistetyn nimikkeistön yleisten tulkintasääntöjen 3 säännön b alakohtaa ei sovelleta, kun on kyse ”sarjoihin” liittyvästä erityisestä määräyksestä. Yhdistetyn nimikkeistön VI jakson 3 huomautus kuuluu ohjeissa nimenomaisesti lueteltuihin esimerkkeihin erityisistä määräyksistä (ks. edellä 19 kohta).
35
Tästä seuraa, että yhdistetyn nimikkeistön VI jakson 3 huomautuksessa tarkoitettua käsitettä ”tavarat pakattuina sarjoiksi” on tulkittava itsenäisesti ja siinä asetetut erityiset edellytykset huomioon ottaen.
36
Näin ollen on seuraavaksi täsmennettävä yhdistetyn nimikkeistön VI jakson 3 huomautuksen soveltamisedellytyksiä.
37
Tältä osin on ensinnäkin todettava, että jotta tuotteet voidaan luokitella yhdistetyn nimikkeistön VI jakson 3 huomautuksessa tarkoitetuiksi sarjoiksi pakatuiksi tavaroiksi, niiden on koostuttava kahdesta tai useammasta erillisestä aineosasta. Erillisiä aineosia koskeva käsite on ymmärrettävä siten, että aineosien, joiden tarkoituksena voidaan pitää lopputuotteen aikaansaamista, on oltava fyysisesti toisistaan erillään.
38
Ennakkoratkaisua pyytäneen tuomioistuimen antamista tiedoista ilmenee nyt käsiteltävässä asiassa, että vaikka kyseessä olevat kaksi komponenttia ovat kahteen erilliseen kammioon annosteltuina fyysisesti toisistaan erillään, ne liittyvät erottamattomasti toisiinsa, koska kammioita ei voida erottaa toisistaan kammiot sisältävää kapselia rikkomatta. Kyseisen tuomioistuimen mukaan tästä seikasta seuraa mahdollisesti, että kyseiset komponentit eivät kuulu yhdistetyn nimikkeistön VI jakson 3 huomautuksessa tarkoitetun käsitteen ”tavarat pakattuina sarjoiksi” alaan.
39
On kuitenkin todettava, ettei yhdistetyn nimikkeistön VI jakson 3 huomautuksen sanamuodosta eikä yhdistetyn nimikkeistön selittävistä huomautuksista ilmene, että kyseisessä 3 huomautuksessa tarkoitettu käsite ”erilliset aineosat” edellyttäisi, että aineosat on voitava erottaa toisistaan rikkomatta niitä yhdistävää laitetta.
40
Aineosien erottamattomuus ei siten ole merkityksellinen arviointiperuste määritettäessä, voidaanko kyseessä olevaa kapselijärjestelmää pitää yhdistetyn nimikkeistön VI jakson 3 huomautuksessa tarkoitettuna sarjaksi pakattuna tavarana. Kyseisten aineosien annostelu erillisiin kammioihin, jotka ovat yhden ja saman järjestelmän osia, vastaa kyseisessä 3 huomautuksessa tarkoitettua käsitettä ”erilliset aineosat”, vaikka kyseisiä kammioita ei voidakaan erottaa toisistaan tuhoamatta mainittua järjestelmää.
41
Tämä tulkinta vastaa lisäksi yhdistetyn nimikkeistön VI jakson 3 huomautuksen tavoitetta, joka on sen varmistaminen, että tariffiluokittelu perustuu sekoittamisen tuloksena syntyvään tuotteeseen, kun erilliset aineosat on tarkoitettu niiden vapaaseen liikkeeseen luovuttamisen jälkeen yhdistettäviksi keskenään lopputuotteen aikaansaamiseksi.
42
Yhdistetyn nimikkeistön VI jakson 3 huomautuksen mukaan luokittelu sarjoiksi pakatuiksi tavaroiksi edellyttää toiseksi sitä, että erillisistä aineosista kaksi tai useampi kuuluu kokonaan tai osittain VI jaksoon.
43
Ennakkoratkaisua pyytäneen tuomioistuimen esittämästä epäilystä, jonka mukaan silloin, kun aineosia on kaksi, molempien on kuuluttava VI jaksoon, on todettava, että kyseinen epäily perustuu yhdistetyn nimikkeistön VI jakson 3 huomautuksen saksankielisen version sanamuotoon, jossa käytetään ilmaisua ”einige oder alle” (jotkut tai kaikki). Kyseisessä versiossa oleva ilmaisu ”einige” on nimittäin määrittelemätöntä joukkoa kuvaava adjektiivi, joten puhtaasti sanamuodon mukaisen tulkinnan perusteella voitaisiin katsoa, että kun kyseessä on ainoastaan kaksi aineosaa, kummankin niistä on kuuluttava VI jaksoon.
44
Yhdistetyn nimikkeistön VI jakson 3 huomautuksen eri kieliversioiden välisestä vertailusta ilmenee tältä osin, että saksankielisessä versiossa käytetään ilmaisua ”einige oder alle” ja suomenkielisessä versiossa ilmaisua ”jotkut tai kaikki”; kyseisissä versioissa viitataan monikon käyttämisen vuoksi tiettyihin tai kaikkiin aineosiin. Sitä vastoin kreikankielisessä versiossa (”olikos i merikos”), espanjankielisessä versiossa (”en su totalidad o en parte”), ranskankielisessä versiossa (”en totalité ou en partie”), italiankielisessä versiossa (”in tutto o in parte”), romaniankielisessä versiossa (”no todo ou em parte”), ruotsinkielisessä versiossa (”åtminstone någon”) ja englanninkielisessä versiossa (”some or all of which”) viitataan joko osaan aineosista tai niihin kaikkiin.
45
Tästä on muistutettava, että unionin tuomioistuimen vakiintuneen oikeuskäytännön mukaan jossakin kieliversiossa käytettyä unionin oikeuden säännöksen sanamuotoa ei voida käyttää tämän säännöksen ainoana tulkintaperusteena eikä sille voida antaa etusijaa muihin kieliversioihin nähden. Unionin oikeuden säännöksiä on nimittäin tulkittava ja sovellettava yhtenäisesti ottaen huomioon kaikilla unionin kielillä laaditut versiot. Unionin oikeuden säädöksen erikielisten versioiden poiketessa toisistaan kyseessä olevaa säännöstä on tulkittava sen säännöstön systematiikan ja tavoitteen mukaan, jonka osa säännös on (ks. tuomio 23.1.2020, Bundesagentur für Arbeit, C‑29/19, EU:C:2020:36, 48 kohta oikeuskäytäntöviittauksineen).
46
On selvää, että yhdistetyn nimikkeistön VI jakson 3 huomautuksen tulkitseminen siten, että silloin, kun aineosia on kaksi, molempien on kuuluttava kyseiseen jaksoon, veisi merkityksen mainitussa huomautuksessa tehdyltä viittaukselta sarjoihin, joiden aineosat on tarkoitettu sekoitettaviksi keskenään VI tai VII jakson tuotteen aikaansaamiseksi. Jos näet tällaisen tulkinnan mukaisesti kaikkien aineosien on kuuluttava VI jaksoon, kyseisten aineosien sekoittamisesta voidaan saada aikaan ainoastaan tähän samaan jaksoon kuuluva tuote, joten mainitussa huomautuksessa oleva nimenomainen viittaus VII jaksoon menettäisi merkityksensä kokonaan.
47
Tästä seuraa, että yhdistetyn nimikkeistön VI jakson 3 huomautusta sovelletaan, jos jokin erillisistä aineosista kuuluu kyseiseen jaksoon.
48
Yhdistetyn nimikkeistön VI jakson 3 huomautuksen mukaan on kolmanneksi niin, että kyseisessä huomautuksessa tarkoitettuina sarjoiksi pakattuina tavaroina voidaan pitää ainoastaan sarjoja, joiden aineosat on tarkoitettu sekoitettaviksi keskenään VI tai VII jakson tuotteen aikaansaamiseksi. Näin on nyt käsiteltävässä asiassa, koska sekoittamisen tuloksena saatu lopputuote eli hopea-amalgaami voi kuulua yhdistetyn nimikkeistön VI jakson, joka sisältää 28–38 ryhmän, eri nimikkeisiin.
49
Yhdistetyn nimikkeistön VI jakson 3 huomautuksen sanamuodosta ilmenee neljänneksi, että sarjoiksi pakatut tavarat kuuluvat kyseisen huomautuksen piiriin ainoastaan seuraavan kolmen kumulatiivisen edellytyksen täyttyessä: 1) aineosien pakkaustavasta käy selvästi ilmi, että ne on tarkoitettu käytettäviksi yhdessä ilman uudelleenpakkaamista, 2) aineosat esitetään tullille yhdessä ja 3) aineosat voidaan todeta toisiaan täydentäviksi joko luonteeltaan tai sen perusteella, millaisina määrinä ne ovat suhteessa toisiinsa.
50
Ensimmäisestä edellytyksestä on todettava, että kapselijärjestelmän rakenteesta itsessään ilmenee, että pääasiassa kyseessä olevaa kahta tuotteen komponenttia on tarkoitus käyttää yhdessä ilman uudelleenpakkaamista. Kyseiset komponentit, jotka sisältyvät täsmällisinä annoksina kahteen erilliseen kammioon, on tarkoitettu sekoitettaviksi keskenään pienten koneiden avulla hopea-amalgaamista tehdyn hampaantäytteen aikaansaamiseksi.
51
Ennakkoratkaisua pyytäneen tuomioistuimen pohdinnan kohteena olevasta toisesta edellytyksestä on todettava, että kyseinen edellytys täyttyy, jos aineosat esitetään tullille yhdessä.
52
Tämä edellytys ei sitä vastoin millään tavoin merkitse sitä, että aineosat on voitava esittää tullille erikseen.
53
Kuten edellä 41 kohdasta ilmenee, tulkinta, jonka mukaan edellytys aineosien esittämisestä tullille yhdessä riippuisi siitä, voidaanko ne erottaa toisistaan fyysisesti, olisi sitä paitsi ristiriidassa yhdistetyn nimikkeistön VI jakson 3 huomautuksen tavoitteen kanssa.
54
Tästä seuraa, että se, ettei pääasiassa kyseessä olevan tuotteen aineosia voida esittää tullille erikseen tuhoamatta aineosat sisältävää kapselijärjestelmää sen vuoksi, että kyseiseen järjestelmään kuuluvat kammiot liittyvät erottamattomasti toisiinsa, ei voi olla esteenä kyseisen tuotteen luokittelemiselle yhdistetyn nimikkeistön VI jakson 3 huomautuksessa tarkoitetuiksi sarjoiksi pakatuiksi tavaroiksi, sillä tällaisen luokittelun kannalta ratkaiseva tekijä on se, että fyysisesti erilliset aineosat – riippumatta siitä, että ne liittyvät erottamattomasti toisiinsa – esitetään tullille yhdessä.
55
Ennakkoratkaisupyynnön esittämistä koskevasta päätöksestä ilmenee kolmannen edellytyksen osalta, että pääasiassa kyseessä olevan tuotteen kaksi komponenttia voidaan todeta olevan tullaushetkellä toisiaan täydentäviä, koska niiden annostus vastaa täsmälleen hopea‑amalgaamiannoksen valmistamiseen vaadittavaa annostusta jo ennen kuin ne sekoitetaan keskenään hopea-amalgaamin aikaansaamiseksi, joten kyseinen edellytys täyttyy.
56
Vaikka yhdistetyn nimikkeistön VI jakson 3 huomautuksen soveltamisedellytykset vaikuttavat nyt käsiteltävässä asiassa ensi näkemältä täyttyvän pääasiassa kyseessä olevan tuotteen osalta, ennakkoratkaisua pyytäneen tuomioistuimen on varmistettava, että kaikki 3 huomautuksessa asetetut edellytykset täyttyvät sen käsiteltäväksi saatetun asian tosiseikkojen osalta.
57
Kaiken edellä esitetyn perusteella esitettyyn kysymykseen on vastattava, että yhdistetyn nimikkeistön VI jakson 3 huomautuksessa tarkoitettua käsitettä ”sarja” on tulkittava siten, että sitä sovelletaan kapselijärjestelmiin, joissa hopea-amalgaamista tehtyjen hampaantäytteiden sekoittamiseksi käytettävät kaksi komponenttia – metalliseosjauhe ja nestemäinen elohopea – ovat erillisissä kammioissa, joita ei voida erottaa toisistaan kammiot sisältävää kapselia rikkomatta.
Oikeudenkäyntikulut
58
Pääasian asianosaisten osalta asian käsittely unionin yleisessä tuomioistuimessa on välivaihe kansallisessa tuomioistuimessa vireillä olevan asian käsittelyssä, minkä vuoksi kansallisen tuomioistuimen asiana on päättää oikeudenkäyntikulujen korvaamisesta. Oikeudenkäyntikuluja, jotka ovat aiheutuneet muille kuin näille asianosaisille huomautusten esittämisestä unionin yleiselle tuomioistuimelle, ei voida määrätä korvattaviksi.
Näillä perusteilla
UNIONIN YLEINEN TUOMIOISTUIN (viides jaosto, viiden tuomarin kokoonpano)
on ratkaissut asian seuraavasti:
Tariffi- ja tilastonimikkeistöstä ja yhteisestä tullitariffista 23.7.1987 annetun neuvoston asetuksen (ETY) N:o 2658/87 liitteessä I, sellaisena kuin se on muutettuna 16.10.2014 annetulla komission täytäntöönpanoasetuksella (EU) N:o 1101/2014, olevan VI jakson 3 huomautuksessa tarkoitettua käsitettä ”sarja” on tulkittava siten, että sitä sovelletaan kapselijärjestelmiin, joissa hopea-amalgaamista tehtyjen hampaantäytteiden sekoittamiseksi käytettävät kaksi komponenttia – metalliseosjauhe ja nestemäinen elohopea – ovat erillisissä kammioissa, joita ei voida erottaa toisistaan kammiot sisältävää kapselia rikkomatta.
Sampol Pucurull
Pynnä
Laitenberger
Stancu
Valasidis
Julistettiin Luxemburgissa 25 päivänä helmikuuta 2026.
Allekirjoitukset
(
*1
)	Oikeudenkäyntikieli: saksa.